Beamptes vas vir valse lisensies aan taxi-eienaarsArgieffoto JP Smith, burgemeesterskomiteelid van veiligheid en sekuriteit, het gesê die inhegtenisnemings volg op ŉ ondersoek van sewe beamptes wat in Mei begin het. “Daar is ŉ interne oudit gedoen en ons het agtergekom iets is nie reg met die uitreik van voertuigregistrasielisensies nie,” het Smith gesê. “Daar is vasgestel dat die beamptes maniere gekry het om die eNatis-stelsel te omseil om valse voertuigregistrasielisensies te registreer en uit te reik. Die lisensies is hoofsaaklik aan taxi-eienaars uitgereik wat verhoed is om weer ŉ lisensie te kry omdat daar ŉ admin-merk teen hul name is vir uitstaande verkeersboetes.” ŉ Vierde beampte wat tans met siekverlof is, sou later Maandagaand in hegtenis geneem word. Die vier beamptes sal nie net strafregtelik vervolg word nie, maar staar ook dissiplinêre stappe in die gesig. Die oorblywende drie beamptes het onmiddellik bedank toe hulle deur die ondersoekspan ondervra is. Hulle kan ook strafregtelike aanklagte in die gesig staar. “Ons kan hulle miskien nie afdank nie, maar hulle sal vervolg word,” het Smith gesê. “Die taxi-eienaars en ander lede van die publiek sal ook die gevolge van hulle dade dra en aanklagte van omkopery en korrupsie sal aanhangig gemaak word.” Hy het gesê die stad sal die provinsiale regering versoek om die bedryfslisensies van die betrokke taxi-eienaars op te skort.